No si varan pas indaûr intal procès di pâs in Irlande dal Nord. A son lis peraulis dopradis dal prin ministri britanic Gordon Brown a front dai atacs de dissidence republicane che tal zîr di nancje trê dîs a àn causât la muart di doi soldâts e di un poliziot in servizi in Irlande dal Nord. Condane pai atentâts e difese dal procès di pâs a son rivâts ancje dai rapresentants dal guvier nordirlandês e dal Sinn Féin, il partît di riferiment de comunitât republicane. Il prin atac, che ai 7 di Març al veve fat doi muarts e doi ferîts tra i soldâts dal 38m Regjiment Gjenîrs, al è stât rivendicât dal Real IRA. Il secont, capitât ai 9 di Març a Craigavon, al è stât invezit rivendicât dal Continuity IRA. Si trate di doi grups jessûts za di agns dal Esercit Republican Irlandês (Provisional IRA) e che no àn acetât il procès di pâs. Dut câs, almancul tai ultins agns, la plui part dai lôr atentâts no veve vût consecuencis cussì penzis. Cumò, però, si stime che i doi grups, in plui di vê cressût cuantitât e cualitât di armis e oms, a sedin daûr ancje a coordenâsi tra di lôr. A dâur plui fuarce a son lis dificoltâts che il procès di pâs al à vût ta chescj agns, leadis massime ai pidiments fats indenant dai partîts unioniscj. Cun di fat, la mancjance di inchiestis imparziâls par sclarî i rapuarts tra servizis britanics e grups paramilitârs lealiscj, i berdeis tal meti in pîts une polizie che e vedi l’acet di dutis e dôs lis comunitâts, la lentece tal tirâ vie lis pratichis discriminatoriis e tal meti in vore i organisims di colaborazion tra il Nord e il Sud de isule, a àn jevât une vore di marum framieç de comunitât nazionaliste irlandese. Cun di plui, tai ultins timps a son nassûts ancje piçui grups che a taponin lis lôr ativitâts ilegâls daûr di siglis che si riclamin al moviment republican e che par cualchidun a saressin favorîts dai servizis britanics. Un suspiet che al è stât stiçât ancje dal riclam in Irlande dal Nord di reparts dal esercit leâts ae “vuere sporcje”. Lis menacis al procès di pâs, duncje, no son pocjis e a rivin di plui fronts.
Font: Times on line, 08 - 11/03/09; The Irish Times, 08-11/03/09; Gara, 08-10/03/09
fur_Latn eng_Latn